เกษตรกรแปลงใหญ่มะม่วงน้ำดอกไม้สีทอง จังหวัดประจวบคีรีขันธ์ ไม่ได้รับผลกระทบจากปัญหาราคาผลผลิตตกต่ำ เน้นส่งออกเป็นหลัก
นายพนม ซำเผือก ประธานกลุ่มวิสาหกิจชุมชนมะม่วงส่งออกนอกฤดู ตำบลอ่าวน้อย อำเภอเมือง จังหวัดประจวบคีรีขันธ์ เปิดเผยว่า จากกรณีที่ขณะนี้ผลผลิตมะม่วงในตลาดราคาตกต่ำ แต่สำหรับกลุ่มผู้ปลูกมะม่วงน้ำดอกไม้สีทองในพื้นที่จังหวัดประจวบคีรีขันธ์ ไม่ได้รับผลกระทบ เนื่องจากมีเป้าหมายทำมะม่วงนอกฤดูกาลเพื่อส่งออกเป็นหลักและเกษตรกรได้รวมตัวกันทำเกษตรแปลงใหญ่กว่า 2,000 ไร่ มีการบริหารจัดการการผลิตในราคาที่คุ้มค่ากับต้นทุน ขณะที่บางจังหวัดผลิตมะม่วงตามฤดูกาลปกติมีราคาผันผวน เนื่องจากส่วนใหญ่พึ่งพาการบริโภคภายในประเทศเป็นหลัก อย่างไรก็ตาม การส่งออกมะม่วงน้ำดอกไม้สีทอง เกรดเอ ปลอดสารพิษที่ผ่านมาประสบปัญหาเรื่องตันทุนค่าขนส่งเครื่องบินไปยังประเทศปลายทาง ล่าสุดกลุ่มเกษตรกรจึงร่วมกับนักวิชาการจากมหาวิทยาลัยนเรศวร  สำนักงานการวิจัยแห่งชาติ (วช.) ทำการศึกษาทดลองขนส่งผลผลิตมะม่วงทางเรือไปประเทศตะวันออกกลางโดยใช้เวลาขนส่ง 1 เดือน เบื้องต้นพบว่าได้ผลดีเป็นที่น่าพอใจ เมื่อผลผลิตไปถึงประเทศปลายทาง ไม่พบว่ามีความเสียหาย สำหรับการจำหน่ายในระยะยาวของชาวสวนที่ตำบลอ่าวน้อย จะต้องทำผลผลิตนอกฤดูกาลเป็นหลักและต้องหาตลาดส่งออกไปต่างประเทศเท่านั้น